La Policia Local de Llíria localitza a una dona amb Alzheimer després d'un avís de desaparició
19 de juliol de 2019

La Policia Local de Llíria, amb la col·laboració de la Guàrdia Civil i Protecció Civil, va localitzar ahir a una dona amb Alzheimer després de notificar-se la seua desaparició en el terme municipal.

L'eficaç protocol d'actuació de la Policia Local, juntament amb el desplegament de la resta de cossos de seguretat, va permetre resoldre, ràpidament i amb èxit, aquest servei d'ajuda humanitària.

Al voltant de les 19.30 hores, la família de la dona, de 72 anys d'edat, va donar l'avís al Centre d'Emergències, després que la dona no tornara del seu passeig amb el gos. Després de rebre la notificació, la Policia Local va activar el protocol que va permetre localitzar a la dona desapareguda, en la zona del corral de la Pija, prop de Marines, al voltant de les 23 hores.

La revisió mèdica va permetre determinar que la dona es trobava en bon estat de salut, però molt desorientada. De fet, ha pogut passar la nit a casa juntament amb els seus familiars.